Lig aan einde van tonnel vir Boris | Netwerk24
23 Augustus 2017 14:45
Ná twee gevoelige terugslae het die voormalige tennisheld Boris Becker weer iets om oor te glimlag.
Dié Duitser wat die wêreld in 1985 as 17-jarige met sy sege by Wimbledon verstom het, is Woensdag deur sy land se tennisvereniging (DTB) as die hoof van manstennis aangestel.
Hy is die taak opgelê om dié eens gewilde sportsoort in Duitsland te laat herleef.
“Boris Becker is met onmiddellike ingang as die hoof van manstennis aangestel en hy sal vir alle aspekte van die spel verantwoordelik wees,” het Ulrich Klaus, president van die DTB, gesê.
Die 49-jarige Becker het ’n moeilike nege maande agter die rug. In Desember het Novak Djokovic hom as sy afrigter die trekpas gegee, nadat hulle saam groot sukses behaal het. Becker en Djokovic se vennootskap het in 2013 begin en het ses Grand Slam-titels vir die Serwiër opgelewer.
En toe, in Junie, is die driemalige Wimbledon-kampioen bankrot verklaar. Becker se oorblywende bates en eiendom moes verkoop word en die opbrengs aan sy krediteure betaal word.
Sy bankrotskap het gespruit uit sy onvermoë om langtermynskuld, wat hy by ’n privaat bankier van Londen aangegaan het, te vereffen.
Becker, wat altesaam ses Grand Slam-titels in sy loopbaan gewen het, was van 1997 tot 1999 Duitsland se Davisbeker-afrigter, maar het destyds nie ’n goeie verhouding met sy land se tennisvereniging gehad nie.
“Tennis is vir my ’n hartsaak. Dis wat ek die beste doen. Ek hoef nie oor my prestasies as ’n speler te praat nie en ek is trots wat ek as afrigter vermag het,” het Becker oor sy aanstelling gesê.
“Ek is lief vir hierdie sport. Ek is lief vir my land en ek is verheug dat ek weer ’n belangrike rol in Duitse tennis kan speel.”
Meer oor: Boris Becker
Djokovic moet weer vir Boris in sy kamp kry
Djokovic moes harder gewerk het, sê Becker
Djokovic en Becker se paadjies skei